Хәерле көн хөрмәтле Айдар Фаслахович!

Хөрмәтле жирлегебез депутатлары, мөхтәрәм кунаклар, авылдашлар!

Авыл җирлеге Советы һәм башкарма комитеты “Бикбау авыл җирлеге” муниципаль берәмлеге Уставы һәм башкарма комитеты Положениесе нигезендә бюджет үтәлеше, территорияләрне төзекләндерү, яшелләндерү буенча мероприятияләр оештыру, урамнарны яктырту, пожар куркынычсызлыгы таләпләрен үтәү, авылларыбызны газ, электр, су белән тәэмин итү эшләре белән шөгыльләнә. Бу эшләр авыл җирлеге Советы карарлары нигезендә норматив документлар әзерләү, халык белән очрашулар һәм җыеннар оештыру, авыл җирлеге башлыгы һәм урынбасары тарафыннан халыкны шәхси кабул итү, телдән һәм язмача кергән гаризаларны караудан гыйбарәт.

Бу эшләрнең барысын да системалы рәвештә тормышка ашыру максатыннан, 2015 ел азагында 2016-2020 еллар өчен авыл җирлекләрен үстерүнең перспектив программасы төзелде. Әлеге программа җирлегебезнең социаль-экономик үсешен тәэмин итүгә, халыкның тормыш-көнкүреш шартларын яхшыртуга юнәлдерелгән иде.

Бүген сезнең игътибарыгызга әлеге программаның агымдагы 2019 елына анализ ясап китәм.

Бикбау җирле үзидарәсе территориясендә 3 авыл урнашкан: Бикбау, Куян, Ахматовка.

2020 елның 1 январена алынган мәгълүмат буенча

|  |  |  |  |  |
| --- | --- | --- | --- | --- |
| Ел башына җирлектә яшәүчеләр саны | **01.01.2018** | **01.01.2019** | **01.01.2020** | Үзгәреш |
| **504** | **492** | **475** | **-17** |
| Татарлар | 497 | 485 | 467 | -17 |
| Руслар | 7 | 7 | 7 | - |
| Башка милләт вәкилләре | - | - | - | - |
| Туучылар | - | 1 | - | - |
| Үлүчеләр | 20 | 14 | 19 |  |

Тагын шундый мәгълүмат әйтеп үтәсем килә:

|  |  |  |  |  |
| --- | --- | --- | --- | --- |
|  |  | Пропискада | Чынбарлыкта | Үзгәреш |
|  | Бикбау | 424 | 304 | -120 |
|  | Куян | 31 | 24 | -7 |
|  | Ахматовка | 20 | 7 | -13 |
|  | **Барлыгы** | **475** | **335** | **-140** |

140 кеше пропискада авылда булсалар да, монда яшәмиләр.

**Физик затлардан налог җыю күрсәткечләре.**

Салым базасы булу җирлекнең яшәешен, аның тотрыклылыгын тәэмин итүдә иң мөһим рольләрнең берсен билгели. Аның вакытында түләнеп баруы өчен җирлек халкы белән даими эшләп торабыз. Салым түләү барышында кешеләр белән килеп чыккан кыенлыкларны чишәргә дә төрлечә ярдәм итәргә тырышабыз:салым инспекциясеннән килмәгән квитанцияләрне формалаштырабыз, салымны шәхси кабинетта түләү мөмкинлеген аңлатабыз, юлда йөрү һәм банкларда чират тору кыенлыкларын истә тотып, үзебез банкта яки онлайн түләү башкарабыз.

Җирлек буенча 2019 елга 241,7мең сум җир һәм милек налоглары җыю планда каралган иде. Үтәлеше –229,4 мен сум (95%)

Транспорт, җир һәм милек налоглары буенча берничә еллык недоимка 270 мең сум. Аның күбесен транспорт налогы тәшкил итә. Налог түләмәүче халыкның күпчелек өлеше авылда пропискада булып, читтә яшәүчеләр. Аларның да һәркайсына күршеләре, туганнары аша налог кәгазьләрен тапшырдык. Әйтелгән налогларны җыю буенча юнәлешле эшләр башкарыла.

Бикбау җирлегендә урнашкан 3 авылда 475 кеше яши, шуның 335е даими яшәүчеләр.

|  |  |  |
| --- | --- | --- |
|  | саны | % |
| авыл хуҗалыгы тармагында | 7 | 9,3 |
| бюджет өлкәсендә | 20 | 26,6 |
| районнан читтә | 8 | 10,6 |
| үзмәшгульлек (ЛПХ) | 19 | 25,3 |
| башкалар | 23 | 28 |
| эшкә яраклылар | **77** | **23** |
| эшкә яраксызлар | **258** | **77** |

Безнең җирлектә шәхси эшмәкәр булып теркәлүчеләр шактый. Ләкин үз эшчәнлеген шушы авылда башкаручылар –берничә генә.

Ваклап сату буенча ШЭ Валиев И.М. – “Ык дулкыннары” кибетеһәм “Дом охотника” кунакханәсе тота, аларда 5 кеше хезмәт куя.

ШЭ Гатауллина З.М. шулай ук ваклап сату буенча - “Ләйлә” кибете, анда бүгенге көндә 2 кеше эшли.

Җирлегебездә экотепличный комплекс “BIQБУЛ”исеме астында 1фермер хуҗалыгы төзелгән иде. Хуҗасы Шарифуллин Рөстәм Зәйтүн улы. Агымдагы елда теплица комплексын тагын да камилләштереп, экологик чиста яшелчә, җиләк-җимеш үстерү белән шөгыльләнүен дәвам итәчәк.

**План. Шәхси һәм фермер хуҗалыкларын үстерү буенча хөкүмәтебез программаларын халыкка җиткерү һәм җирлегебездә КФХ ачу буенча алдагы елларда юнәлешле эш алып барыргапланлаштырабыз**.

***Сарык, ат асрау белән шөгыльләнү өчен фермер Файзуллин Фәнис Нәҗип улына җир участогы бүлеп бирелде. Бүгенге көндә югарыда әйтелгән программаларга катнашу өчен эш алып барабыз.***

***Шулай ук шәхси хуҗалыгында теплица төзү һәм чәчәкләр үстерү белән шөгыльләнү өчен Голбан Раиса Рашитовна да документлар тапшырды.***

Отчет елында җирлектә 250 баш эре мөгезле терлек асралды (-15), шуның 90ы савым сыерлар(-8), 541 сарык һәм кәҗә (-53)

Кургәнегезчә, терлек асрау буенча безнең жирлектә кимү күзәтелә. Бу хәлне инде мин авылның картаюы белән бәйле дияр идем. Бүгенге көндә яшәүче 232хуҗалыкның 118 (51%)ендә генә терлек асрала.

Жирлек буенча барлыгы 1100 т печән эзерлэнде. Мал асрау өчен һәр хуҗалык үзенә җитәрлек күләмдә фураж сатып алды.

-Хөкүмәтебез тарафынан билгеләнгән субсидия акчасы сыер асраучы хуҗалыкларга 251 мең сум, кәҗәләргә 17 мең сум күләмендә өләшенде.

Бер гаилә хөкүмәтебезнең тавык чебие алу өчен бирелә торган субсидиясеннән файдаланды*.*

2019 елда Бикбау һәм Куян авылларыннан 1430 (бу узган ел белән чагыштырганда 120цга ким) центнер сөт җыелды. Декабрь ае өчен 1 литр сөтнең бәясе 20 сумнан расчет ясалды. Җәй айларында сөтнең бәясе 15 сум булды.

Җирлектә отчет елында 5 шәхси торак йорт төзелеп файдалануга тапшырылды. Авылларда шәхси торак йорт төзүдә бернинди дә тоткарлыклар юк. Яшәү шартларын яхшыртучылар өчен барлык мөмкинлекләр дә бар. Быелдан Россельхозбанк авыл җирлегендә йортлар сатып алу һәм төзү өчен 2,7-3% кредит бирә. Әлеге кредитны алырга теләүчеләр бар. Шул кредит ярдәмендә шәхси хуҗалыкларда 4 йорт төзелер дип көтелә. Алдагы еллар планына Бикбау авылында арендага 1 йорт төзергә исәпләп торабыз. Ул авылга килеп эшләргә теләүче медицина белгеченә булыр дип планлаштырыла. Бүгенге көндә җирен рәсмиләштерү эшләре белән шөгыльләнәбез.

Җирлектә авыл эчендә барлыгы 12 км озынлыгында юллар исәпләнә, аның 2,5 км асфальт, 5,2 км ы щебенка җәелгән, 4,3 км грунт юллар

2019 елда Зеленая һәм Гагарин урамына щебенка жәю планга кертелгән иде. Май аенда ук әлеге урамнарга юл салынды. Шулай итеп авылның тагын бер проблемасы хәл ителде. Чөнки бу урамнарга сөт машинасы да , чүп җыючылар да керә алмый иде.

**Алдагы елларга Комсомол, Садовая, Ленин урамнары тыкрыкларына , Береговая урамына юл салуны тагын программага керттек.**

Җирлекнең иң зур проблемасы Куян һәм Ахматовка авылларының юлсызлыктан интегүләре дип әйтер идем мин. Әлеге авылларга керү юллары бик начар. Яз , көз айларында, җәй көне яңгыр яуганда бу авылларга җиңел машиналарда гына түгел, йөк машиналарында да кереп булмый. Шул сәбәпле әлеге авылларга сөт җыючы машина керә алмый. Сөт җыелмагач, бу авыл кешеләре сыер асрауның кызыгын тапмый. Ә бу ике авылда мал асрау өчен мөмкин булган шартларның барысы да җитәрлек.Шулай ук юл булмагач, көнкүреш калдыкларын җыючы машина да керә алмый.

Бу урында районыбызның Татавтодор , Чиста шәһәр оешмаларына агымдагы елда юлларны берөзлексез чистартып торганнары өчен авыл халкы исеменнән рәхмәт сүзләрен белдерәсе килә.

Бикбау авыл җирлегендә 1 башня бар. Башня, скважина, су линияләре җирләре рәсмиләштерелгән.

2017 елгы үзарасалым акчасының бер өлеше су башнясына лицензия алу өчен файдалануга тотылырга тиеш иде. Бу эшләр тулаем башкарылды. Бүгенге көндә әлеге проект әзер, безнең кулыбызда. Коммуналь челтәрләр оешмасына тапшыру өчен документлар әзерлибез.

-Бикбау авылында берничә ел дәвамында Татарстан республикасының “Авылның социаль йөзен үзгәртү” федераль максатчан программасы буенча су кертү эшләре башкарылды. 216 хуҗалык (93%) үзәкләштерелгән судан файдалана. Башняның эшләвен пенсионер Ямулетдинов Флюр Белазетдинович күзәтеп тора. 2019 елда авылны су белән тәэмин итү өчен 141380 сум акча җыелган. Башняны карап торган өчен 10000сум түләнгән.

Шулай ук агымдагы елның 12 июнендә скважинаның насосын алыштырдык. Ул 37000сумлык булды. Кыш көне боз катып , скважинадан башнягасу менә торган торба ватылган иде. “Чиста шәһәр” оешмасыннан кран алып кайтып , авылдаш егетләр көче белән аны ремонтлап куйдык. Җәй көне халык сусызлыктан бик интекмәде. Шулай да авылның югары очында яшәүчеләргә , яңгырсыз көннәрдә су барып җитә алмады. Аларның бәхетенә, быел җәй яңгырлы булды.

Бикбау авылында 9,5 км озынлыгында су үткәрү торбалары сузылган. Ләкин әле Ленин урамына караган 6 тыкрык, Садовая урамына караган 1 тыкрык эчендэ яшәүче 20 хуҗалык бу мөмкинлектән файдалана алмый (614 м).

Шуларның барысын да исәпкә алып, **2 020 елга үзарасалым акчасын тагын бер скважина казыту һәм тыкрыкларга су кертү өчен дип җыябыз.** Сусыз беребез дә бер көн дә тора алмыйбыз. Шуңа күрә, авылдашлар үзарасалым акчасын җыюда бик актив катнашырлар дигән өметтә калам.

Куян һүм Ахматовка авылларында яшәүчеләр һәрберсе үз хуҗалыкларында казыган коелардан файдаланалар. **Алдагы елларда бу авылларга да үзәкләштерелгән су линияләре уздыруны планга кертербез дип торабыз.**

2018 елның беренче көннәре безнең җирлекне республика күләмендә таныткан иде: Куян авылы янынан агучы Брустанка елгасын бобрлар буып кую нәтиҗәсендә январь аенда авылны су басты. Ул вакытта Минзәлә районы җитәкчелеге һәм МЧС ның оперативлыгы нәтиҗәсендә авыл су басудан саклап калынган иде. Казылган траншеяның бер өлеше 2019 елның апрель аенда агым сулары белән юылды һәм авылны янәдән су басты. Шунлыктан яз көне траншеяны вакытлыча, ә көз көне ныграк киңәйтеп тагын ремонт ясадык. Әлеге проблеманы истә тотып,

**Киләсе елларга Брустанка елгасы ярларын киңәйтү эшләрен проектка кертергә планлаштырып торабыз.**

2018 елда хөкүмәтебез авыл хуҗалыгы тармакларын үстерү, халыкның яшәешен яхшырту максатыннан кабул иткән программаларның берничәсе безнең җирлеккә дә кагылган иде. Шул программалар ярдәме белән Бикбау авылында 106, Куян авылында 8, Ахматовкада 8 урында яңартылган урам утлары янып тора. Ел буена алар өчен 166173 сум акча түләнде.

Лампочкалары янган берничә яктырткычны 2020 елда ремонтларга исәпләп торабыз. **РФ программасы нигезендә Куян һәм Ахматовка авылларына автомат урам яктырткычлары кую да планга кертелде.**

Нинди генә төзелеш эшләренә тотынсаң да, Җирлекнең генераль планыннан башка эшне башкарып чыгып булмый. Бу юнәлештә эшлибез, ләкин эшлисе эшләребез әле байтак.

Җирлектә 2 эшләп килүче, 1 ябылган зират бар. Өчесенең дә җирләре дә рәсмиләштерелгән.

Отчет елында Зөфәк абый Нигмәтуллин, хәергә җыелган акчалар хисабына, җиңел машиналар өчен, мәет салып йөрерлек итеп, тагылмалы арба ясатып алып кайтты. Бикбау авылы зиратында, шул ук хисапка , ел саен койма алыштыру эшләре алып барыла**. Алыштырасы коймалар күп калмады инде. Алга таба да әлеге эшләрне дәвам итәбез.**Бу эшләрне башкаруда Зөфәк абый белән берлектә Ахметханов Азат бик күп ярдәм итә. Агач яфраклары коелгач, зиратта үскән зур агачларны кисү буенча өмәләр уздырылды. Киселгән агачлар теплицага утын итеп кайтарылды. Әлеге эшне башкаруда катнашкан барлык авылдаш егетләргә рәхмәт әйтәсем килә.**Алдагы елларда да калган агачларны кисеп бетерү эшләре белән шөгыльләнүне дәвам итәргә һәм ясалган арбаны саклау өчен кечкенә генә гараж ясарга дип планлаштырып торабыз.**

Имамыбыз Зөфәк абый тырышлыгы белән мәчетнең җирен рәсмиләштерү эшләре төгәлләнде. **Алдагы елларга мәчетне җылыту өчен газга тоташтыру эшләре белән шөгыльләнү дә планга кертелгән.** Авылыбыз мәчете матур гына үз эшен башкара, дини белем бирү , укыту эшләре белән беррәттән , барлык дини бәйрәмнәребез дә зурлыклап билгеләп үтелә. Мәчетебез гел шулай нурлы, азанлы булсын, әби-бабайлар гына түгел, яшьләр дә теләп йөрсен, балалар иманлы булып үссеннәр иде дигән теләктә калам.

Куян авылы зиратын Гилмуллин Рафил карап тора. Анда да яз-көз айларында күмәк өмәләр уздырыла. Халыктан җыелган акчага коймалар алыштырыла.

**-**Җирлектә балалар бакчасы да, мәктәп тә юк, Аю төп гомуми белем бирү ” мәктәбенә 2 бала йөреп укый. Менә ничә еллар инде автобус шоферы, авыл советы депутаты Илгиз Закиров балаларның бер өзлексез мәктәпкә йөрүен тәэмин итә.

-2017 елда программа нигезендә төзелгән мәдәният йорты ишекләре һәрвакыт ачык. Мәдәният хезмәткәрләре авылның өлкән буын вәкилләрен җыеп төрле чаралар уздыралар, бәйрәмнәрне билгеләп узалар.

- Кибетләргә көнкүреш кирәк-яраклары, һәр көн яңа пешкән камыр ризыклары, ипи, яшелчә, җиләк-җимеш килеп тора. Куян һәм Ахматовка авылларында кибет юк. Анда атнага бер тапкыр Минзәләдән автолавка килә. Шәхси эшмәкәр Зилә һәм Рифкат Гатауллиннар кирәк-яракларны алып килеп, халыкка хезмәт күрсәтәләр.

Җирлектә Бикбау һәм Куян авылларында 2 фап эшли.

2019 елның март аеннан Бикбау авылында халыкка медицина хезмәте күрсәтүдә өзеклекләр булып алды. Куян авылы фельдшеры Гилмуллина Вазирә, сүзне тыңлап, атнага ике көн килеп, авыруларга беренче ярдәм күрсәтте, группадагыларга дарулар алып кайтты, диспансеризация узучыларга ярдәм итте.

Ноябрь аеннан үзебезнең авылга да медицина хезмәткәре килде. Ул Шайхуллина Гөлчәчәк Ханиф кызы. Халык белән тиз арада уртак тел тапты. Тәүлекнең төрле вакытында, чакыру булуга, күрше авылдан килеп җитеп, ярдәм итә. Авылда яшәүчеләрнең 77 % пенсия яшендә. Күп авырулар медпунктка килеп уколлар ала да алмый. Аларның һәрберсенә өйләренә йөреп ярдәм күрсәтә.

Узган елда диспансеризацияне 85 кеше үтәргә тиеш булган, бүгенге көнгә шуларның 77 е үткән, ягъни 90%.

Флюорография үтәргә тиешле булган 358 кешенең 302 е үткән, бу 84.3% тәшкил итә.

 Җирлектә 40 инвалид исәпләнә. Медработник 21 кешегә (инвалидлар һәм шикәр диабетлы) бушлай дару алып кайталар. Эш яшендә булган 13 инвалидның 1се эшли.

Авылда 1 элемтә бүлеге халыкка атнага 3 көн хезмәт күрсәтә. Халыкка  газета-журналларны, пенсияне вакытында тараталар. Халык белән уртак тел табып, һәр төр түләүләрне үз вакытында кабул итеп  алалар.

Бикбау һәм Куян авылларында 2 китапханә бар.Анда эшләүче кызлар да үз эшләренә бик җаваплы карыйлар. Өлкән буын вәкилләренең өйләренә барып, сөйләшеп, әдәби китаплар биреп кайталар. Китапханәдә һәртөрле очрашулар, кичәләр, бәйрәмнәр уздыралар.

Бикбау китапханәчесе Нуруллина А.М. Әфган сугышы ветераннары музее төзү өчен “Бикбау-батырлар төбәге” дип исемләнгән проект эше белән грантка лаек булды. Әлеге акча китапханә бүлмәсендә әфганчы авылдаш егетләребез исемен мәңгеләштерү өчен төзеләчәк музейга тотылачак.

ТАССР төзелүнең 100 еллыгына карата эшләрне дә агымдагы елда ук башладык. 2019 елның 6 июлендә авыл тарихын чагылдырган музейга урын табып, беренче материалларны урнаштырдык. Ул әлегә авыл җирлеге бинасында. Алдагы елларга музей бүлмәләрен киңәйтергә планлаштырабыз. Музей өчен җаваплы авылыбызның мөхтәрәм кешесе- Ринат абый Шаесламов .

Кечкенә авыллар проблемасы һәр җирлектә дә бар. Безнең дә Куян һәм Ахматовка авыллары шулар рәтендә. Соңгы 1-2 ел эчендә бу авылларга да азрак җан керә башлады. Халык бер-берсеннән күреп, җимерек ихаталарын яңага алыштыра, әти-әниләре нигезләрен яңарта башлады. Бу эштә Куян авылы кияве Гилязетдинов Х.Х. үрнәге бик үтемле булды. Шулай ук Куян авылы егете Ялалов Рамил Котдүс улының авылга җан кертергә тырышу омтылышын күреп, аңа һәр яклап ярдәм итәргә тырышабыз. Аның планнары зурдан. Куян авылының тарихын гәүдәләндергән авыл өе төзергә исәпләп тора. Авылдашлар ярдәме белән бергә-бергә тотынсак, планнар тормышка ашып, Куян авылы икенче тормыш белән яши башлар дип өметләнәбез.

Бикбау авылы җирлегеннән Бөек Ватан сугышына 627 кеше киткән. 442 кеше сугыш кырларында ятып калган, 185 кеше исән-сау авылга әйләнеп кайткан. Сугыштан соңгы авыл тормышын торгызуда үзләренең өлешләрен кертеп, хәзер инде бакыйлыкка күчкәннәр. Бүгенге көндә авылда 2 Бөек Ватан сугышы ветеранының тол хатыны яши.

“Батырлар төбәге” мемориал комплексында сугышта ятып калган авылдашларыбызның да, кайтып вафат булганнарның да исеме мәңгеләштерелгән. Ниндидер сәбәпләр белән исемлеккә керми калган авылдашларыбызның да исемлеген барлап, язга кадәр эшләп куярбыз дип ышандырып калам.

Бикбау авыл җирлеге районыбызда Әфганстанга, Чечняга интернациональ бурычларын үтәргә иң күп егетен озатып, каршы алган авылларның берсе. Аларның саны 19. **Январь аенда җирлегебездә** Әфган ветераннары Усманов Флүс, Ахметханов Азат гаиләләре көче белән Совет гаскәрләренең Әфган җиреннән чыгарылуының 30 еллыгына багышланган **“Әфган җиле”** дип аталган зур очрашу булды. Ә **6-7 июль** көннәрендә авылда **Батырлар төбәге - 2019 фестивале** үтте. Республиканың төрле төбәкләреннән чакырылган афганчы ветераннар һәм авылдашлар катнашында бик матур зур Сабантуй булды бу.Тәрбияви яктан да, әхлакый яктан да тирән эчтәлекле, зур әзерлек белән оештырылган әлеге бәйрәм ике көн дәвам итте.

Җирлегебездә 2 сибиреязвенный скотомогильник, , 1 биотермик яма бар. Алар һәрдаим күзәтү астында торалар.

2018 елга бер кешегә 500 сум исәбеннән 176 мең сум үзара салым акчасы җыю планлаштырылган иде 150 мен сум җыелды.Әлеге средство су скважинасына лицензия алырга һәм 3 авылга да беренчел пожар куркынычсызлыгы кагыйдәләрен үтәү өчен тавыш сигнализациясе, 1 мотопомпа булдыру өчен тотылырга тиеш иде. 32 мен сумлык мотопомпа алынды. Куян, Ахматовка авылына 1, Бикбауга 1 урынга тавыш сигнализациясе урнаштырылды. Аларның бәясе 143246 сум булды. Бүгенге көнгә су скважинасына лицензия алу өчен Чиста шәһәр оешмасы тарафыннан планлаштырылган барлык эшләр дә эшләнде . Бу эшләргә 516262 сум акча каралган. Санитар саклау зонасын проектлау һәм гидрологик заключение алу өчен Казанга документлар әзерләп җибәрелде, аның өчен 58492 сум сарыф ителде һәм бүген документ кулда.

2019 ел өчен үзара салым акчасы җыю буенча безнең җирлектә халык җыены үткәрү планлаштырылган иде. 3 авылда билгеләнгән җыенның икесе узды, ә Бикбау авылында кворум җитмәү сәбәпле, җыен узмады.

Куян һәм Ахматовка авылларында авыл урамына юл салу өчен бер кешедән 1500 күләмендә акча җыю планлаштырылган иде. Әлеге сумма тиз арада җыелды. Ноябрьдә Куян авылына 360 т щебенка кайтарылды.

**2020 елга бу авылда һәр кешегә шулай ук 1500 сум җыеп, акчаларны кайтарылган щебенканы 930 м лы Куян авылы урамына һәм Ахматовка авылының юлдан төшә торган җиренә җәяргә панлаштырып торабыз**

**Ә Бикбау авылында бер кешегә 500 сум күләмендә җыеп, тагын бер скважина казыту һәм тыкрыкларга су кертү өчен тотарга планлаштырабыз.**

 Җирлектә һәр атнаның дүшәмбе көнендә кичке якта капка төпләренә куелган көнкүреш калдыкларын җыеп алып китәләр. Авылда яшәгән халык әлеге хезмәткә күнекте, аның кирәкле эш икәнен аңлады. Шуңа күрә алар өчен түләүне вакытында башкаралар.

Бу урында җирлекне ямьсезләгән ике күренешкә тукталасым килә. Беренчесе –көнкүреш калдыкларын һаман басу читләренә, бакча артларына, тау башларына түгү булса, икенчесе авылга керә торган урынга капчыкка тутырылган чүпләрне ташлап китү. Анда ташлап калдырылган чүпне чүп җыючы машина алмый, ул тузып бетә.

Бу эшләрне туган авылына кунакка кайткан, елтырап торган матур кыйммәтле машиналы, ыспай киемле, зыялы аңлы авылдашлар эшләве күңелне бик тырмый.

Хәзерге көндә Бикбау авыл җирлеге Советы 7 депутат составында эшен план нигезендә алып бара. Даими рәвештә авыл советы сессияләре уздырыла, Җирлектә уздырылган барлык төр чараларда да депутатларның һәряклы ярдәмен тоеп эшлибез.

Бикбау авыл җирлегенә 2019 елда төрле сораулар белән барлыгы11кеше мөрәҗәгать иткән, барлыгы 226 белешмә бирелгән. Ел дәвамында авыл җирлеге башлыгы тарафыннан 7 распоряжение чыгарылган. Барлык сораулар да каралган, кубесе уңай хәл ителгән. Гражданнардан кергән сорауларны хәл итү буенча даими рәвештә эш алып барыла.

Авыл җирлеге Советының 2019 елда планлаштырылган 9 утырышында барлыгы 15 сорау каралды, халыкның тормыш шартларын яхшырту, авыл җирлеге территориясендә куркынычсызлык һәм тәртип булдыру, халык өчен кирәк булган барлык социаль объектларның һәм учреждениеләрнең өзлексез эшләвен тәэмин итү, авылларны төзекләндерү максатыннан 15 карар кабул ителде һәм аларны тормышка ашыру өчен бик куп эшләр башкарылды

Шулай ук авылнын ветераннар советы белән дә эш тыгыз элемтәдә урнаштырылган. Совет рәисе Р.Җ.Шәесламов, мәдәният йорты , китапханә хезмәткәрләре белән бергәләп ветеран-юбилярларны котлау, бәйрәмнәрдә күчтәнәчләр өләшү, аларның һәрдаим хәлләрен белешеп тору күркәм традициягә әйләнде. Отчет елында җирлегебездә 5 өлкән кешегә 90 яшь тулды.

- Бикбау авылында 2 социаль яклау үзәге хезмәткәре 14 өлкән кешегә хезмәт күрсәтә. Эшләрен күңел биреп, тырышып башкаралар.

2019 елда мәдәният йортында 7 төрдәге формирование үз эшен оештырды . “Умырзая” театр һәм “Мизгел” фольклор коллективлары, “Ык дулкыннары“ вокаль ансамбле, “Спорт сөючеләр клубы” “Без сәламәт яшәү рәвеше яклы” түгәрәкләре, “Уңган куллар остаханәсе” һәм “Ак калфак” төркемнәре уңышлы гына эш оештырды. Ел әйләнәсе тематик кичәләр, истәлекле даталар, спорт чаралары, очрашулар үтте, татар халкының гореф-гадәтләрен эченә алган, “Сабантуй”, “Сөмбелә”, ”Каз өмәсе”, “Нәүрүз”, “Карга боткасы”, “Боз озату” кебек бәйрәмнәр дә читтә калмады.

Бюджет өлкәсендә яшәүчеләр белән берлектә һәрбер йортка кереп гадәттән тыш хәлләр, янгын, газ куркынычсызлыгы кагыйдәләрен саклау кирәклеге турында аңлатып, хәлләрен белешеп торабыз.

Җирлектә социаль яктан авыррак булган кешеләр исәпкә алынган. Участковый Шайахметов Р.Р.белән берлектә аларның яшәү-көнкүреше тикшерелеп торыла. Авыл тирә-яктан су белән әйләндереп алынганлыктан, елның барлык сезонында да , балык тотарга яратучылар, ял итүчеләрне барлау-күзәтү максатыннан участковый белән берлектә рейдларны даими уздырып торабыз.

Чыгышымны йомгаклап , 2019 елгы планлаштырган эшләрне тормышка ашыруда ярдәм иткән район башлыгыбыз А.Ф.Салаховка, аның барлык урынбасарларына,һәрчак ярдәм кулы сузучы Боз сарае директоы Гилязетдинов Х.Хка, барлык авылдашларга, җирлек депутатларына, бик аз санда булуга карамастан, барлык эшләрдә берсүзсез катнашучы учреждение хезмәткәрләренә зур рәхмәт әйтәм.

2020 ел һәр гаиләгә сәламәтлек, бәхет-шатлык, зур уңышлар, тынычлык, муллык, бәрәкәт алып килсен. Күкләребез аяз, дөньяларыбыз имин, күңелләребез тыныч булсын иде.

2020 нчы ел уңышлы эшләр елы булып, алар турында сөенеп нәтиҗәләр ясарга насыйп булсын иде.

Игътибарыгыз өчен зур рәхмәт.